કોઈ આપણી વાત ન માને તેથી શું? જે સરકારી કર્મચારી પોતાના જીવન દરમિયાન એક પણ રૂપિયાની રુશવત લીધા વિના લોકોનું કામ કરતો હોય, તેણે બદરિકેદાર કે મક્કા કે જેરુસલેમની જાત્રાએ જવાની જરૂર નથી. પ્રામાણિક કમાણી એ જ ખરી જાત્રા. એ માણસે ગીતા, કુરાન અને બાઇબલ કંઠસ્થ કરવાની પણ જરૂર નથી. હરામની કેલરી અને હરામની સેલરીથી બચીને જીવનારા માણસે સંસાર છોડવાની જરૂર નથી. એવો સજ્જન સંસારી જ દેશની ખરી થાપણ છે.